《暮春联句九首》
宋代·许月卿

祥云仍瑞日，霁月更光风。
虹夜书舡满，鸡林诗贾通。
十行宽四海，一国咏三公。
经史遮眵目，古今浇渴胸。
太玄难准易，皇极辩非中。
清夜谈玄处，盛时无极翁。
乾坤涵奥学，日月照孤忠。
自信区区者，遥怜处处讧。
天无厌周德，年侯克商丰。
群后集班瑞，宗人宅受同。
太平无以报，真意渺何穷。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。